ПРАТАКОЛ
аб унясенні змяненняў у Дагавор
аб Еўразійскім эканамічным саюзе ад 29 мая 2014 года
ў частцы, якая датычыцца пералічэння сум увазных мытных 
пошлін паміж дзяржавамі – членамі
Еўразійскага эканамічнага саюза

Дзяржавы – члены Еўразійскага эканамічнага саюза, якія называюцца ў далейшым дзяржавамі-членамі,
кіруючыся артыкулам 115 Дагавора аб Еўразійскім эканамічным саюзе ад 29 мая 2014 года,
пагадзіліся з наступным:
Артыкул 1
Унесці ў Пратакол аб парадку залічэння і размеркавання сум увазных мытных пошлін (іншых пошлін, падаткаў і збораў, якія маюць эквівалентнае дзеянне), іх пералічэння ў даход бюджэтаў дзяржаў-членаў (дадатак № 5 да Дагавора аб Еўразійскім эканамічным саюзе ад 29 мая 2014 года) наступныя змяненні:
у пункце 28 словы «ў доларах ЗША» выключыць; 
дапоўніць пунктам 291 наступнага зместу:
«291. Нацыянальныя (цэнтральныя) банкі дзяржаў-членаў у заключаных паміж імі для выканання гэтага Пратакола дагаворах могуць па ўзаемным узгадненні на часовай аснове на тэрмін, які не перавышае 2 гады, устанавіць, што сумы сустрэчных абавязацельстваў, якія ўзніклі з 1 студзеня 2022 г. у доларах ЗША, указаных у абзацы першым пункта 29 гэтага Пратакола, або сумы розніцы паміж велічынямі гэтых абавязацельстваў у доларах ЗША, указанай у абзацы чацвёртым пункта 29 гэтага Пратакола, пералічваюцца ў расійскіх рублях па афіцыйных курсах, устаноўленых нацыянальным (цэнтральным) банкам, які з'яўляецца плацельшчыкам указаных сум, на працоўны дзень, наступны за днём пералічэння грашовых сродкаў у нацыянальнай валюце адной дзяржавы-члена на рахунак у замежнай валюце іншай дзяржавы-члена.
У выпадку ажыццяўлення нацыянальнымі (цэнтральнымі) банкамі дзяржаў-членаў пералічэнняў у адпаведнасці з абзацам першым гэтага пункта прымяненне палажэнняў гэтага Пратакола ажыццяўляецца з улікам наступных асаблівасцей:
абавязацельствы па пераліку грашовых сродкаў у расійскіх рублях выконваюцца ў тэрмін, устаноўлены абзацам другім пункта 29 гэтага Пратакола;
чарговасць адпаведнасці патрабаванняў, прадугледжаная абзацамі пятым – восьмым пункта 29 гэтага Пратакола, а таксама салідарная адказнасць дзяржавы-члена з нацыянальным (цэнтральным) банкам, прадугледжаная абзацам дзявятым пункта 29 гэтага Пратакола, прымяняюцца да грашовых абавязацельстваў у расійскіх рублях;
узаемаразлікі паміж дзяржавамі-членамі, прадугледжаныя пунктам 30 гэтага Пратакола, ажыццяўляюцца ў расійскіх рублях па афіцыйных курсах, устаноўленых нацыянальнымі (цэнтральнымі) банкамі на працоўны дзень, наступны за днём пералічэння грашовых сродкаў у нацыянальнай валюце;
сумы пені, прадугледжаныя пунктам 31 гэтага Пратакола, выплачваюцца ў расійскіх рублях па афіцыйных курсах, устаноўленых нацыянальным (цэнтральным) банкам, які з'яўляецца плацельшчыкам указанай пені, на дату іх пералічэння;
пры прымяненні пункта 35 гэтага Пратакола пад працоўным днём, у які ажыццяўляюцца разлікі паміж дзвюма дзяржавамі-членамі (у тым ліку разлікі паміж нацыянальнымі (цэнтральнымі) банкамі дзвюх дзяржаў-членаў), разумеецца дзень, які адначасова з'яўляецца працоўным днём для гэтых дзвюх дзяржаў-членаў і для Расійскай Федэрацыі.»;
у пункце 38 словы «гэтага Пратакола абавязак продажу грашовых сродкаў у доларах ЗША» замяніць словамі «і пункце 291 гэтага Пратакола абавязак продажу грашовых сродкаў».
Артыкул 2
Пені, прадугледжаныя пунктам 31 Пратакола аб парадку залічэння і размеркавання сум увазных мытных пошлін (іншых пошлін, падаткаў і збораў, якія маюць эквівалентнае дзеянне), іх пералічэння ў даход бюджэтаў дзяржаў-членаў (дадатак № 5 да Дагавора аб Еўразійскім эканамічным саюзе ад 29 мая 2014 года) за невыкананне або неналежнае выкананне нацыянальнымі (цэнтральнымі) банкамі дзяржаў-членаў абавязацельстваў, за перыяд з 1 студзеня 2022 г. да даты ўступлення гэтага Пратакола ў сілу не прымяняюцца.
Артыкул 3
Гэты Пратакол часова прымяняецца дзяржавамі-членамі з даты яго падпісання, а для дзяржавы-члена, заканадаўства якой не прадугледжвае магчымасць часовага прымянення міжнародных дагавораў, гэты Пратакол прымяняецца з даты выканання такой дзяржавай-членам унутрыдзяржаўных працэдур, неабходных для ўступлення гэтага Пратакола ў сілу.
Палажэнні гэтага Пратакола распаўсюджваюцца на праваадносіны, якія ўзніклі з 1 студзеня 2022 г.
Гэты Пратакол уступае ў сілу з даты атрымання дэпазітарыем па дыпламатычных каналах апошняга пісьмовага паведамлення аб выкананні дзяржавамі-членамі ўнутрыдзяржаўных працэдур, неабходных для яго ўступлення у сілу, і дзейнічае да 31 мая 2024 г. уключна.

Аформлена ў горадзе Масква 21 лістапада 2023 года ў адным арыгінальным экзэмпляры на рускай мове.

Арыгінальны экзэмпляр гэтага Пратакола захоўваецца ў Еўразійскай эканамічнай камісіі, якая, з'яўляючыся дэпазітарыем гэтага Пратакола, накіруе кожнай дзяржаве-члену яго завераную копію.

